
betegtájékoztató: INFORMÁCIÓK A FELHASZNÁLÓ SZÁMÁRA

Visken® tabletta

pindolol

Mielőtt elkezdené szedni ezt a gyógyszert, olvassa el figyelmesen az alábbi betegtájékoztatót. 

-Tartsa meg a betegtájékoztatót, mert a benne szereplő információkra a későbbiekben is szüksége lehet. 

-További kérdéseivel forduljon orvosához vagy gyógyszerészéhez.

-Ezt a gyógyszert az orvos Önnek írta fel. Ne adja át a készítményt másnak, mert számára ártalmas lehet még abban az esetben is, ha tünetei az Önéhez hasonlóak. 

-Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse orvosát vagy gyógyszerészét.

A betegtájékoztató tartalma:

1. Milyen típusú gyógyszer a Visken® tabletta és milyen betegségek esetén alkalmazható?

2. Tudnivalók a Visken® tabletta szedése előtt

3.
Hogyan kell szedni a Visken® tablettát?

4.
Lehetséges mellékhatások

5
Hogyan kell a Visken® tablettát tárolni?

6.
További információk

1.
MILYEN TÍPUSÚ GYÓGYSZER A VISKEN® TABLETTA ÉS MILYEN BETEGSÉGEK ESETÉN ALKALMAZHATÓ? 
A Visken tabletta hatóanyaga a pindolol, a központi idegrendszer életműködéseket szabályozó részére (szimpatikus idegrendszerre) ható (ún. béta-blokkoló) gyógyszer. Szívkoszorúér betegségből fakadó mellkasi fájdalom (angina pectoris), magasvérnyomás betegség (hypertonia), valamint bizonyos szívritmuszavarok kezelésére és megelőzésére szolgál. 

A készítmény heveny szívtáji szorító fájdalom (anginás roham) megszüntetésére nem alkalmas. 

2.
Tudnivalók a VISKEN® TABLETTA szedése előtt 

Ne szedje a Visken® tablettát ha…

-allergiás (túlérzékeny) a pindololra vagy a Visken tabletta egyéb összetevőjére 

-fokozódó panaszokkal járó szívelégtelenséget állapítottak meg; 

-idült tüdőbetegségből eredő jobb-szívfél megnagyobbodása van; 

-tüdőasztmában, ill. más idült hörgőszűkülettel járó betegségben szenved; 

-súlyos szív-ingerképzési vagy ingerületvezetési zavarban szenved; 

-kórosan alacsony a vérnyomása; 

-súlyos veseműködési zavarban szenved; 

-bizonyos depresszió ellenes, illetve Parkinson-kór ellenes gyógyszert (ún. "MAO-gátló" gyógyszert) szed; 

A Visken® tabletta fokozott elővigyázatossággal alkalmazható 

Feltétlenül tájékoztassa kezelőorvosát, ha…

-Önnél enyhe-középsúlyos szívelégtelenséget állapítottak meg; 

-súlyos májbetegségben szenved; 

-terhes vagy szoptat; 

-tervezett - altatásban elvégzendő - műtét előtt áll; 

-rendszeresen szeszesitalt fogyaszt; 

-érszűkülete van valamelyik végtagján; 

-bizonyos mellékvesevelő-megbetegedésben szenved; 

-enyhe szív-ingerületvezetési zavarban szenved; 

-gyakran alakul ki súlyos túlérzékenységi (allergiás) reakció; 

-pikkelysömörben (psoriasisban) szenved; 

-versenyszerű sporttevékenységet folytat (ez a gyógyszer olyan aktív hatóanyagot tartalmaz, amely bizonyos doppingvizsgálatokon pozítív eredményt adhat !); 

Forduljon azonnal kezelőorvosához, ha a kezelés során a szívelégtelenség tünetei (nehézlégzés, lábszárvizenyő) rosszabbodnak. 

A gyógyszer szedése során a pulzusszám csökkenhet. Ez normális jelenség. Azonban forduljon kezelőorvosához, ha ilyenkor panaszok jelentkeznek vagy ha nincs panasza, de pulzusa tartósan percenként 55-nél lassúbb. 

Ha Ön koszorúérbeteg és mellkasi szorító fájdalmai az eddig megszokottnál sűrűbben vagy nem a megszokott ingerre jelentkeznek, hosszabb ideig tartanak és a szokásos szerre nem enyhülnek, azonnal forduljon kezelőorvosához. 

Sürgősségi ellátás esetén, ill. kórházi felvételkor mielőbb tudassa kezelőorvosával, műtét esetén az altató orvossal, hogy Visken tablettát szed. 

A kezelés ideje alatt szedett egyéb gyógyszerek

Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett gyógyszereiről, beleértve a vény nélkül kapható készítményeket is. Visken® kezelés mellett egyéb gyógyszert csak orvosa tudtával szedjen.

A Visken® tabletta szedése tilos ha…

-bizonyos depresszió ellenes, illetve Parkinson-kór ellenes gyógyszert (ún. "MAO-gátló" gyógyszert) szed; 

A Visken® tabletta fokozott elővigyázatossággal alkalmazható ha…

-más gyógyszert is szed szívritmuszavar, szívbetegség, illetve magas vérnyomás betegség miatt; 

-nyugtató hatású gyógyszert is szed; 

-bizonyos izületi gyulladás, fájdalom kezelésére szolgáló gyógyszert (például: diclofenac, piroxicam, flurbiprofen) szed; 

-cukorbetegség miatt gyógyszeres (akár tabletta, akár inzulin formájában) kezelés alatt áll; 

-bizonyos gyomorsav-termelést csökkentő gyógyszert (cimetidin) vagy bizonyos antibiotikumot (rifampicin) szed (ezek a gyógyszerek befolyásolhatják a pindolol - máj által történő - lebontását és így a hatását is); 

-ergotamin tartalmú méhizomzat összehúzódást serkentő gyógyszert szed; 

-baclofen tartalmú izomlazító gyógyszert szed; 

-bizonyos gyulladásgátló hatású gyógyszert (kortikoszteroid), ill. növekedési hormon tartalmú gyógyszert szed; 

-meflokvin tartalmú malária ellenes gyógyszert szed. 

A Visken® tabletta egyidejű bevétele bizonyos ételekkel vagy italokkal 

Az étkezés befolyásolhatja a gyógyszer hatását, ezért célszerűen étkezés előtt, kevés folyadékkal vegye be azt. 

Egyidejű alkohol fogyasztás során a gyógyszer bizonyos mellékhatásai (vérnyomáscsökkenés, gyengeség, szédülés, fáradtság) kifejezettebben jelentkezhetnek.

Terhesség és szoptatás 

Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével.

Állatkísérletek során magzatkárosító hatás nem igazolódott. 

Tekintettel arra, hogy megfelelő mennyiségű klinikai tapasztalat nem áll rendelkezésre, terhességben és szoptatásban szedése csak a kockázat/előny - orvos által történő - gondos egyedi mérlegelése után javasolt, ezért ne felejtse el tájékoztatni orvosát esetleges terhességéről, gyermekvállalási szándékáról vagy a szoptatás tényéről. 

A készítmény hatásai a gépjárművezetéshez és gépek kezeléséhez szükséges képességekre

A Visken® tabletta fenti tevékenységeket - különösen a kezelés elején, ill. alkohol egyidejű fogyasztásakor - hátrányosan befolyásolhatja, ezért kezelőorvosa egyénileg határozza meg, hogy a gyógyszer milyen mennyisége mellett szabad járművet vezetni vagy baleseti veszéllyel járó munkát végezni.

3.
HOGYAN KELL SZEDNI A VISKEN® TABLETTÁT?  

A Visken tablettát mindig az orvos által elmondottaknak megfelelően szedje.
Orvosa tájékoztatja Önt a gyógyszer alkalmazásának módjáról. Gyógyszerét kizárólag az orvos által előírt adagban és ideig alkalmazza. 

Célszerű étkezés előtt, kevés folyadékkal bevenni. 

Ha szükséges, a tabletta felezhető. 

Az adagolást egyénileg és fokozatosan kell beállítani a kórosan alacsony pulzusszám elkerülése végett. A szokásos adagok a következők: 

Magas vérnyomás (hypertonia) betegségben: 

Felnőtteknek a kezdő adag 1 tabletta naponta 2-szer, a szokásos fenntartó adag általában napi 2-6 tabletta 2-3 részre osztva. A maximális napi dózis 6 tabletta. A gyógyszer mennyiségének növelése fokozatosan, hetenként javasolt a vérnyomáscsökkentő hatás eléréséig. Szükség esetén a kezelést más hatástani csoportba tartozó szerrel lehet kiegészíteni. 

Szívkoszorúér szűkület okozta panaszok (angina pectoris) esetén: 

Naponta 11/2-4 tabletta 2-3 részletben. 

Szívritmuszavarok esetén: 

Naponta 3-6 tabletta 2-3 részletben. 

Idegi eredetű szívpanaszok esetén: 

Naponta 1-4 tabletta 2-3 részletben. 

Idős korban, enyhe/középsúlyos máj-, ill. vesebetegségben nincs szükség a dózis módosítására, de súlyos májbetegségben a dózis csökkentése válhat szükségessé, súlyos vesebetegségben pedig adása ellenjavallt. 

Ha a Visken tabletta hatását túl erősnek vagy túl gyengének érzi, forduljon orvosához. 

Ha az előírtnál több Visken® tablettát vett be, azonnal forduljon orvoshoz. 

A gyógyszer túladagolása vérnyomásesést, nagymértékű pulzusszám csökkenést, keringési elégtelenséget eredményezhet. Túladagolás, vagy annak gyanúja esetén haladéktalanul orvosi segítséget kell kérni. 

Ha elfelejtette bevenni a Visken® tablettát, igyekezzen mielőbb pótolni a kimaradt adagot. Ha már a következő adag bevétele esedékes ne vegyen be kétszeres adagot a kihagyott tabletta pótlására, mert ezzel már nem pótolhatja a kiesett mennyiséget, viszont a túladagolás veszélyének teszi ki magát. 

Folytassa a kezelést az előírtak szerint. 

Ha idő előtt abbahagyja a Visken® tabletta szedését

Ha Visken tablettát szed, a készítmény szedését ne hagyja hirtelen abba, a kezelés befejezése csak orvosa utasítására, fokozatosan, több lépésben történhet. 

Ha bármilyen további kérdése van a készítmény alkalmazásával kapcsolatban, kérdezze meg orvosát vagy gyógyszerészét.

4.
Lehetséges mellékhatások 

Mint minden gyógyszer, így a Visken® tabletta is okozhat mellékhatásokat, amelyek azonban nem mindenkinél jelentkeznek.

A Visken® tabletta általában jól tolerálható, az esetlegesen előforduló mellékhatások általában enyhék és átmenetiek. 

Az alább említett mellékhatások bármelyikének jelentkezése esetén kérjen tanácsot orvosától. 

Anyagcsere- és táplálkozási betegségek: 

A vér cukortartalmának átmeneti csökkenését (hipoglikémia) okozhatja; 

Cukorbetegek szénhidrát egyensúlya romolhat; 

Kedvezőtlen hatással lehet a vérzsírok szintjére. 

Lelki zavarok és idegrendszeri betegségek: 

Gyengeség, fáradékonyság, szédülés, fejfájás, alvászavar, ritkábban depresszió, érzékcsalódás, szexuális funkciózavar, impotencia, álmatlanság, rémálmok fordulhatnak elő. 

Szív- és érrendszeri betegségek: 

Lassú (percenként 50-nél kevesebb) szívverés, felállást követő vérnyomásesés, szívelégtelenség, szívdobogás-érzés, szívritmuszavarok, szívtáji fájdalom. 

A végtagok vérellátása csökkenhet (hideg kéz, hideg láb), valamint, a végtagokon korábban fennálló keringési zavarok súlyosbodhatnak. 

Légzőrendszeri és mellkasi betegségek: 

Nagyon ritkán előfordulhat terhelésre jelentkező nehézlégzés, még ritkábban a hörgők görcsös összehúzódása. 

Emésztőrendszeri betegségek: 

Gyomor-bélpanaszok, főleg émelygés, hányás, hasi fájdalom, hasmenés fordulhat elő. 

A bőr és a bőr alatti szövetek betegségei: 

Ritkán különböző allergiás bőrelváltozások: bőrpír, csalánkiütés. 

Pikkelysömör-szerű bőrelváltozások és átmeneti kopaszság előfordulásáról is beszámoltak. 

Vázizom és kötőszöveti betegségek: 

Izomgörcs, remegés jelentkezhet. 

Laboratóriumi vizsgálatok eredményei:

Ritkán laboratoriumi eltérések (ún. antinukleáris antiestek megjelenése) is előfordulhatnak. 

A Visken® tabletta szedését abba kell hagyni, amennyiben a fenti tünetek bármelyike tartósan fennáll, és annak oka nem tisztázható egyértelműen. 

Ha bármely mellékhatás súlyossá válik, vagy ha a betegtájékoztatóban felsorolt mellékhatásokon kívül egyéb tünetet észlel, kérjük, értesítse orvosát vagy gyógyszerészét.
5.
HOGYAN KELL A VISKEN TABLETTÁT TárolNI? 

Ez a gyógyszer nem igényel különleges tárolást. 

A gyógyszer gyermekektől elzárva tartandó! 

A dobozon feltüntetett lejárati idő (év/hónap) után ne szedje a Visken® tablettát. A lejárati idő a megadott hónap utolsó napjára vonatkozik.

A gyógyszereket nem szabad a szennyvízzel vagy a háztartási hulladékkal együtt megsemmisíteni. Kérdezze meg gyógyszerészét, hogy szükségtelenné vált gyógyszereit miként semmisítse meg. Ezek az intézkedések elősegítik a környezet védelmét.

6.
TOVÁBBI INFORMÁCIÓK

Mit tartalmaz a Visken® tabletta
A készítmény hatóanyaga:

5 mg pindololum tablettánként
Egyéb összetevők:


magnézium-sztearát, povidon, talkum, mikrokristályos 





cellulóz, mannit
Milyen a Visken® tabletta külleme és mit tartalmaz a csomagolás
Küllem:



Fehér vagy szürkésfehér, kerek, lapos, metszett élű tabletta, 




egyik oldalán "VISKEN" körfelirattal. 

Tartalom:
Csomagolási forma:
Átlátszó PVC/Al buborékfóliák faltkartonban.

Kiszerelés:

1 buborékfólia 10 tablettát tartalmaz, 1 dobozban 3 




buborékfólia (30 tabletta) található.

A forgalombahozatali engedély jogosultja:
EGIS Gyógyszergyár NyRt.

H-1106 Budapest, Keresztúri út 30-38.

a NOVARTIS PHARMA AG. (Svájc) licence alapján 

A gyártó:
EGIS Gyógyszergyár NyRt.

H-1106 Budapest, Keresztúri út 30-38.

H-1165 Budapest, Bökényföldi út 118-120.

